1500 वर्गफीट की अनुमति, 4500 में बनाया 3 मंजिला भवन
अवैध रुप से अस्पताल निर्माण, नपा ने दिया नोटिस
भास्कर संवाददाता | सनावद
शहर के वार्ड क्रमांक 16 में नगर पालिका परिषद से आवासीय क्षेत्र में आवासीय भवन निर्माण की अनुमति ली गई थी। लेकिन कई वर्षों से बिना अनुमति के अवैध रूप से अस्पताल संचालित किया जा रहा है। इसका खुलासा आरटीआई से मिली जानकारी में हुआ। इस संबंध में सीएम हेल्पलाइन पर भी शिकायत की गई है। शिकायत के बाद नगर पालिका प्रशासन ने अवैध निर्माण को लेकर डॉ. प्रवीण अधिकारी व वंदना अधिकारी को नोटिस जारी किया है।
शिकायतकर्ता देवकीनंदन पिता जगदीश प्रकाश शर्मा निवासी जवाहर मार्ग ने बताया नर्मदा अस्पताल संचालक प्रवीण अधिकारी व वंदना अधिकारी ने नगर पालिका में 2004 में 30 बाय 50 कुल 1500 वर्गफीट भूमि पर दो मंजिल रहवासी भवन निर्माण की अनुमति के लिए आवेदन लगाया था। तब 19 मई 2004 को नगर पालिका ने भवन निर्माण की अनुमति दी थी लेकिन डॉ. अधिकारी ने 1500 वर्गफीट के स्थान पर अवैध निर्माण करते हुए 4500 वर्गफीट पर तीन मंजिला भवन बना लिया है। तल पर बिना अनुमति के व्यवसायिक प्रयोजन से कई वर्षों से अवैध रूप से अस्पताल का निर्माण कर संचालित किया जा रहा है। प्रवीण अधिकारी व वंदना अधिकारी ने 1996-97 में भवन निर्माण कराया था। यहां तब से अस्पताल संचालित किया जा रहा है। लेकिन नगर पालिका से भवन निर्माण की अनुमति करीब 7 साल बाद ली गई। इसमें भी केवल आवासीय निर्माण की अनुमति मांगी गई थी। इसके अलावा अनुमति के आवेदन में निर्माण के लिए जो नक्शा लगाया गया था उसके अनुसार भी निर्माण नहीं किया है। इससे अधिक संख्या में कमरे व सुविधाघर का निर्माण किया है।
सितंबर 2016 में की लिखित शिकायत
अवैध निर्माण को लेकर शिकायतकर्ता ने सितंबर 2016 में मुख्यमंत्री से इसकी शिकायत की थी। लेकिन नगर पालिका ने शिकायत पर कोई ध्यान नहीं दिया। इसके बाद शिकायतकर्ता ने 31 जनवरी 2017 को सीएम हेल्पलाइन 181 में अवैध निर्माण की शिकायत की थी। शिकायत के एक माह बीतने के बाद भी नगर पालिका कोई कार्रवाई नहीं कर सकी। शिकायतों पर 2012-13 में पदस्थ तत्कालीन एसडीएम शालिनी सोरते ने अस्पताल की अनियमितताओं को लेकर जांच की थी।
अवैध निर्माण का जारी किया है नोटिस
डॉ. अधिकारी को अवैध निर्माण के संबंध में नोटिस जारी किया है। अधिक निर्माण पर जवाब अाने पर अगली कार्रवाई की जाएगी। -पीके सुमन, सीएमओ, नपा, सनावद
नहीं मिला नोटिस
हमने सभी निर्माण कार्यों की नगर पालिका से अनुमति ली है। इस संबंध में मुझे नपा से कोई नोटिस नहीं मिला है। -डॉ. प्रवीण अधिकारी, अस्पताल संचालक
hin_Deva hin_Deva san_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva